A Bíróság (kilencedik tanács tanács) 2023. december 28-i végzése (Sofiyski rayonen sad [Bulgária] előzetes döntéshozatal iránti kérelme) – „Eurobank Bulgaria” AD
(C-231/23. sz, Eurobank Bulgaria ügy)1
(Előzetes döntéshozatal – A Bíróság eljárási szabályzatának 99. cikke – Az ítélkezési gyakorlatból egyértelműen levezethető válasz – Fogyasztóvédelem – Tisztességtelen feltételek – 93/13/EGK irányelv – Valamely eladó vagy szolgáltatónak a fogyasztóval kötött szerződésen alapuló követelésének egy részével kapcsolatos kérelem – Az e kérelemnek helyt adó és a szerződés egészének érvényességét megerősítő ítélet – E követelés egy részével kapcsolatos későbbi eljárás – Jogerő)
Az eljárás nyelve: bolgár
A kérdést előterjesztő bíróság
Sofiyski rayonen sad
Az alapeljárás felei
Felperes: Eurobank
Rendelkező rész
A fogyasztókkal kötött szerződésekben alkalmazott tisztességtelen feltételekről szóló, 1993. április 5-i 93/13/EGK irányelv 6. cikkének (1) bekezdését és 7. cikkének (1) bekezdését
a következőképpen kell értelmezni:
azokkal nem ellentétes az olyan nemzeti ítélkezési gyakorlat, amely megtiltja azon bíróságnak, amelyhez az eladó vagy szolgáltató annak érdekében fordult, hogy valamely fogyasztót a vele kötött szerződésből eredő követelése fennmaradó részének megfizetésére kötelezze, hogy hivatalból vizsgálja e szerződés kikötéseinek esetlegesen tisztességtelen jellegét, amennyiben egy korábbi jogerős, és ugyanezen követelés egy másik felével szemben hozott határozat már rendelkezett e kikötések ezen irányelv szempontjából fennálló érvényességéről. Ezzel szemben e rendelkezésekkel ellentétes az, hogy e bíróság nem vizsgálhatja felül hivatalból az említett szerződés olyan kikötéseit vagy kikötéseinek olyan részeit, amelyek nem e korábbi határozat keretében képezték vizsgálat tárgyát.
A 93/13 irányelv 6. cikkének (1) bekezdését és 7. cikkének (1) bekezdését
a következőképpen kell értelmezni:
azokkal nem ellentétes az olyan nemzeti ítélkezési gyakorlat, amely megtiltja azon bíróságnak, amelyhez az eladó vagy szolgáltató annak érdekében fordult, hogy valamely fogyasztót a vele kötött szerződésből eredő követelése fennmaradó részének megfizetésére kötelezze, hogy hivatalból vizsgálja e szerződés kikötéseinek esetlegesen tisztességtelen jellegét, amennyiben egy korábbi jogerős, és ugyanezen követelés egy másik felével szemben hozott határozat már rendelkezett e kikötések ezen irányelv szempontjából fennálló érvényességéről, ha e korábbi határozat olyan indokolást tartalmaz, amely lehetővé teszi e bíróság számára, hogy beazonosítsa azon kikötéseket vagy a kikötések azon részeit, amelyek az első eljárásban felülvizsgálat tárgyát képezték, valamint azon – még akár röviden kifejtett – okokat, amelyekre tekintettel az ezen eljárásban eljáró bíróság úgy vélte, hogy e kikötések vagy a kikötések részei nem tisztességtelen jellegűek.
____________
1 A benyújtás napja: 2023.4.12.